1. Bevezetés

Az építési termékekről szóló rendelet (CPR) az építési termékek belső piacát szabályozza. Célja a termékek szabad mozgásának biztosítása a CPR 8. cikkének (4) bekezdése értelmében. A CPR-t 2013 júliusa óta alkalmazzák teljes körűen.

Ez a jelentés azt elemzi, hogyan végezte a Műszaki Értékelést Végző Szervek Európai Szervezete (EOTA) azokat a feladatokat, amelyekre uniós támogatást kapott. Ez e feladatok relevanciájának, eredményességének, hatékonyságának, koherenciájának és uniós hozzáadott értékének értékelését foglalja magában.

A CPR 34. cikkének (2) bekezdése előírja az Európai Bizottság számára, hogy az uniós szakpolitikák és jogszabályok követelményeire tekintettel értékelje az uniós finanszírozásban részesülő, a 31. cikk (4) bekezdésében meghatározott feladatok helytállóságát, és tájékoztassa az Európai Parlamentet és a Tanácsot ezen értékelés eredményéről. Ezeket a feladatokat kell elvégeznie az EOTA-nak, a Műszaki Értékelést Végző Szervek Európai Szervezetének.

A jelentést alátámasztó bizonyítékok a következő két fő forrásból származnak:

1)az EOTA által rendelkezésre bocsátott információk; valamint

2)a 2016 decemberében elkészült, „Supporting study for the evaluation of the relevance of EOTA tasks” (Háttértanulmány az EOTA feladatai relevanciájának értékeléséhez) című külső tanulmány (a továbbiakban: tanulmány).

Az EOTA-tól származó információkat 2019 elején nyújtották be, és azok a 2014–2018-as időszakra vonatkozó kvantitatív és statisztikai adatokat tartalmaztak.

A tanulmány a 2011 áprilisa és 2015 vége közötti időszakra terjedt ki. Elemezte a rendelkezésre álló információkat, valamint a CPR által létrehozott rendszerben érintett főbb szereplőktől és érdekelt felektől beszerzett további adatokat. A tanulmány számos kihívást elismert, nevezetesen: i. a CPR viszonylag rövid alkalmazási időszaka (amely leginkább az érintett főbb érdekelt felek számára szükséges átállási folyamatot szolgálta); ii. az adatok korlátozott konzisztenciája és összehasonlíthatósága; és iii. az érdekelt felekkel folytatott konzultáció nem eléggé reprezentatív volta (amely az egyenlőtlen részvételből fakadt). E potenciális hiányosságok ellenére a tanulmány lehetőséget nyújtott egy kezdeti értékelésre.

2. A helyzet felvázolása

2.1. Az EOTA szerepe

Az EOTA a CPR 31. cikkének (1) bekezdése értelmében a műszaki értékelést végző szervek által a műszaki értékelés céljára létrehozott szervezet.

Az EOTA kulcsfontosságú szerepet kapott az építési termékekről szóló irányelv (CPD) szerinti korábbi termékengedélyezési rendszerről a CPR új teljesítményértékelési rendszerére történő átállásban.

Az EOTA alternatív útvonalat kínál a gyártók számára az Európai Szabványügyi Bizottság (CEN) által kidolgozott harmonizált európai szabványok által nem vagy nem teljeskörűen szabályozott építési termékek CE-jelölésének beszerzéséhez. Ezekre az építési termékekre a gyártók európai műszaki értékelést kérhetnek, amely alapul szolgál a teljesítménynyilatkozat kibocsátásához és a CE-jelölés elhelyezéséhez, a CPR 21. cikkének (1) bekezdésében meghatározottak szerint. Az alternatív útvonaltól továbbá azt várták, hogy egyszerűbb és gyorsabb lesz az innovatív termékek piacra jutása.

Az európai műszaki értékeléseket a műszaki értékelést végző szervek készítik el az EOTA által a CPR 19. cikkének értelmében és a CPR II. mellékletében meghatározott eljárásokkal összhangban kidolgozott európai értékelési dokumentumok alapján.

2.2. Az EOTA célkitűzései és feladatai

Az EOTA 31. cikkben előírt célkitűzése a műszaki értékelést végző szervek koordinálása.